Idil. Idil yoki Itil, Atil — 8— 10-asrlarda Xazar xoqonligining poytaxti. Hozirda Astraxon shahardan yuqorida, Edil daryosining har ikkala qirgʻogʻida va kichik orolda joylashgan. Idilda xazarlar, turklar, slavyanlar, yahudiylar yashagan. Aholisi chorvachilik, dehqonchilik, baliqchilik, hunarmandchilik va savdo bilan shugʻullangan. Idilda xoqon saroyi, ibodatxonalar, maktablar, hammomlar va bozorlar boʻlgan. Turar joylari chaylalar, kigiz oʻtovlar va yertoʻlalardan iborat boʻlgan. 965-yilda Kiyev knyazi Svyatoslav I Igorevich tomonidan vayronaga aylantirilgan.